રાજપથ ક્લબમાં સ્વિમિંગ કોચે બે બાળકીને પટ્ટાથી ફટકારવાના પ્રકરણમાં આખરે ક્લબે સ્વિમિંગ કોચ હાર્દિક પટેલને સસ્પેન્ડ કરવાનો નિર્ણય કર્યો છે. ક્લબે કોચને સંબોધીને લખેલા પત્રમાં ટાંક્યું હતું કે, તેમની ગેરવર્તણૂકથી સભ્યોમાં ખોટી છાપ ઊભી થઈ છે. આ ઉપરાંત મીડિયાના ક્વરેજથી ક્લબની પ્રતિષ્ઠાને ઝાંખપ લાગી છે. હવે તપાસ સમિતિ કહે ત્યારે પૂછપરછ માટે હાજર રહેવાની સૂચના આપવામાં આવી છે. દિવસભર ક્લબમાં મિટિંગનો દોર ચાલ્યો હતો. જો કે ક્લબના 300 મેમ્બર કોચની તરફેણમાં હતા અને કોચે કશું ખોટું નહીં કર્યાની દલીલ સાથે તેની સામે કોઈ કાર્યવાહી ન કરવાનું રટણ ચાલું રાખ્યું હતું. 12 હજાર સભ્યો ધરાવતી ક્લબના સંખ્યાબંધ સભ્યોમાં કોચની વર્તણૂક અંગે ભારોભાર રોષ જોવા મળ્યો હતો.